**Усвоено Упатство за платеното политичко рекламирање за Предвремените локални избори 2020**

Советот на Агенцијата на 41-та седница за 2020 година, одржана на 17 ноември, го усвои [Упатството за платеното политичко рекламирање за Предвремените локални избори 2020](https://avmu.mk/wp-content/uploads/2020/11/%D0%A3%D0%BF%D0%B0%D1%82%D1%81%D1%82%D0%B2%D0%BE-%D0%B7%D0%B0-%D0%BB%D0%B8%D0%BC%D0%B8%D1%82%D0%B8%D1%82%D0%B5-%D0%B7%D0%B0-%D0%9F%D0%9F%D0%A0.doc). Пред да биде усвоено Упатството, Агенцијата отвори јавна расправа на која беа повикани сите заинтересирани страни да достават забелешки, мислења и предлози.

Во овој документ се прецизирани правилата за дозволеното времетраење на платеното политичко рекламирање на еден реален час емитувана програма, за радиодифузерите коишто ќе ги следат Предвремените избори за градоначалник на Општина Пласница и Општина Штип.

**Отворена јавна расправа за текстовите на Нацрт-програмата за работа на Агенцијата и Нацрт-годишните планови за вршење административен надзор и програмски надзор за 2021 година**

На 13 ноември, Агенцијата отвори јавна расправа за текстовите на Нацрт-програмата за работа на Агенцијата за аудио и аудиовизуелни медиумски услуги за 2021 годинa (со [Нацрт-програма на планирани активности](https://avmu.mk/wp-content/uploads/2020/11/3.1.-%D0%9D%D0%B0%D1%86%D1%80%D1%82-%D0%9F%D1%80%D0%BE%D0%B3%D1%80%D0%B0%D0%BC%D0%B0-%D0%B7%D0%B0-%D1%80%D0%B0%D0%B1%D0%BE%D1%82%D0%B0-%D0%B7%D0%B0-2021-%D0%B3%D0%BE%D0%B4%D0%B8%D0%BD%D0%B0-1.doc) и [Нацрт-финансиски план на Агенцијата за аудио и аудиовизуелни медиумски услуги](https://avmu.mk/wp-content/uploads/2020/11/3.2.-%D0%9D%D0%B0%D1%86%D1%80%D1%82-%D0%A4%D0%B8%D0%BD%D0%B0%D0%BD%D1%81%D0%B8%D1%81%D0%BA%D0%B8%D0%BE%D1%82-%D0%BF%D0%BB%D0%B0%D0%BD-%D0%B7%D0%B0-2021-%D0%B3%D0%BE%D0%B4%D0%B8%D0%BD%D0%B0.doc)), [Нацрт-годишниот план за вршење административен надзор за 2021 годинa](https://avmu.mk/wp-content/uploads/2020/11/2.1.-%D0%9D%D0%B0%D1%86%D1%80%D1%82-%D0%93%D0%BE%D0%B4%D0%B8%D1%88%D0%B5%D0%BD-%D0%BF%D0%BB%D0%B0%D0%BD-%D0%B7%D0%B0-%D0%B2%D1%80%D1%88%D0%B5%D1%9A%D0%B5-%D0%B0%D0%B4%D0%BC%D0%B8%D0%BD%D0%B8%D1%81%D1%82%D1%80%D0%B0%D1%82%D0%B8%D0%B2%D0%B5%D0%BD-%D0%BD%D0%B0%D0%B4%D0%B7%D0%BE%D1%80-%D0%B2%D0%BE-2021-%D0%B3%D0%BE%D0%B4%D0%B8%D0%BD%D0%B0.doc), и [Нацрт-годишниот план за вршење програмски надзор за 2021 година](https://avmu.mk/wp-content/uploads/2020/11/1.1-%D0%9D%D0%B0%D1%86%D1%80%D1%82-%D0%93%D0%BE%D0%B4%D0%B8%D1%88%D0%B5%D0%BD-%D0%BF%D0%BB%D0%B0%D0%BD-%D0%B7%D0%B0-%D0%B2%D1%80%D1%88%D0%B5%D1%9A%D0%B5-%D0%BF%D1%80%D0%BE%D0%B3%D1%80%D0%B0%D0%BC%D1%81%D0%BA%D0%B8-%D0%BD%D0%B0%D0%B4%D0%B7%D0%BE%D1%80-%D0%B2%D0%BE-2021-%D0%B3%D0%BE%D0%B4%D0%B8%D0%BD%D0%B0.doc).

Агенцијата ги повика сите заинтересирани страни со свои мислења и предлози во писмена форма, да учествуваат во јавната расправа и истите да ги достават по електронски пат на [contact@avmu.mk](mailto:contact@avmu.mk) или по пошта на ул. „Македонија“ бр.38, 1000 Скопје.

Јавната расправа трае до 13 декември 2020 година.

Директорот на Агенцијата д-р Зоран Трајчевски учествуваше на регионалната онлајн конференција за справување со предизвиците од дезинформациите во Западен Балкан, којашто се одржа на 11 и 12 ноември 2020 година. Конференцијата ја организираше Советот за регионална соработка, во соработка со ОБЦ ТрансЕвропа, Европската служба за надворешно дејствување на ЕУ и Европскиот центар за борба против хибридни закани.

Нејзината цел беше да се подигне свеста во Западен Балкан за справување со дезинформациите и да произлезат препораки за политики засновани на најдобрите практики од цела Европа, кои ја земаат предвид регионалната динамика и потенцијалот за меѓународна соработка.

**Учество на регионална онлајн конференција за справување со предизвиците од дезинформациите во Западен Балкан**

**[](https://avmu.mk/wp-content/uploads/2020/11/Foto-1.png)**

На панел дискусијата посветена на справувањето со дезинформациите од институционална перспектива, Трајчевски посочи дека постои наплив на дезинформации чиј интензитет се зголемува во зависност од актуелните случувања. Во трката за ексклузивност и поголема публика, повеќето држави, меѓу кои и нашата се соочија со појавата на дезинформации или недоволно проверени информации кои предизвикаа дополнителен проблем во справување со и заштита од Ковид-19. Во неколку наврати, Агенцијата јавно реагираше и повикуваше на почитување на професионалните новинарски стандарди и на неопходноста од точно и навремено информирање на граѓаните. Една од најмоќните алатки во борбата против дезинформации е медиумската писменост, на чие промовирање и развивање, Агенцијата активно работи, заедно со членките на Мрежата за медиумска писменост. Подеднакво значајно е и промовирањето и подигањето на професионалните новинарски стандарди во известувањето.

*„Сите ние, без оглед дали станува збор за регулаторни тела, граѓански асоцијации, новинарски здруженија, или државни институции, сме соочени со бројни предизвици, но сепак, не треба да заборавиме дека имаме заедничка цел – а тоа се професионални медиуми и медиумски писмени граѓани“* истакна Трајчевски на панел дискусијата.

**Ноември, 2020г. Бр.11**

**Соопштение за јавност**

Во врска со јавно искажаните реакции дека во дневно-информативните изданија на националната телевизија ТВ Телма отсуствуваат информации за активностите и ставовите на најголемата опозициска партија за актуелни општествено-политички прашања, Агенцијата на 23-ти ноември преку соопштение потсети дека еден од основните програмски принципи на кои се темелат програмите на радиодифузерите е објективно и непристрасно прикажување на настаните со еднаков третман на различните гледишта и мислења и овозможување на слободно оформување на мислењето на публиката за одделни настани и прашања.

Во соопштението беше посочено дека медиумите се самостојни и независни при креирањето на уредувачката политика, но политичкиот плурализам е витален за развој и зачувување на демократските општества. Токму затоа медиумите мора да бидат свесни за својата улога и одговорност во креирањето на јавното мислење, односно обврската кон јавноста програмите да бидат отворени за различни политички гледишта.

**Програмски и административни надзори врз радиодифузери**

Агенцијата изврши редовен административен надзор врз сите 115 радиодифузери коишто емитуваат телевизиска или радио програма, за обврската на радиодифузерите по трет пат оваа година (најдоцна до 31 октомври) на сопствената програма во ударните термини да ги објават податоците за сопственичка структура, уредништво и извори на финансирање во претходната година, и снимка од објавата да достават до Агенцијата во рок од 15 дена од денот на објавувањето. Надзорот покажа дека законската обврска ја исполниле сите 115 радиодифузери.

Врз телевизиите коишто емитуваат програма на локално ниво - ТВ Канал Феста, ТВ Спектра, ТВ Плус, ТВ Здравкин и ТВ Ускана Медиа извршен е редовен програмски и административен надзор за повеќе законски обврски – дневно емитување најмалку 6 часа програма на ТВ и емитување најмалку 30% програма изворно создадена, обврските за употреба на јазикот во програмите на радиодифузерите, објава на импресум, информации коишто треба да се направат достапни на корисниците, објава на идентификација на радиодифузерот, почитување на правилата при емитување аудиовизуелни комерцијални комуникации, заштита на малолетната публика, користење телефонски услуги со додадена вредност и телефонско гласање, емитување игри на среќа и обезбедување квизови или други облици на наградно учество.

При надзорот е констатирано дека спротивно на законот, на ТВ Спектра е емитувана 4.60%, додека на ТВ Ускана Медиа 8.30% изворно создадена програма. Надзорот исто така покажа дека на програмата на ТВ Спектра на 2 ноември, филмот „Непобедлив“ („Unrivaled“) беше погрешно означен како програма од Втора категорија и емитуван во несоодветен временски период од деноноќието..

На програмата на ТВ Плус беа констатирани четири прекршувања кои се однесуваат на необезбедени информации што треба да им се направат достапни на корисниците, емитување на епизода од играниот серијал „Сибир“ во несоодветен временски период од деноноќието и со погрешно означена категоризација, емитување забавна емисија без ознаки за „пласирање производи“ и емитување реклами подолго од 12 минути на реален час неколку пати во денот. Утврдено е и прекршување на правилата за употреба на јазикот во програмата, односно еден прилог е емитуван на англиски и германски јазик (со титлување на руски јазик), а инсертите од „Тинејџерските филмови кои не смеете да ги пропуштите“ се емитувани изворно на англиски јазик, без да биде обезбеден превод на македонски јазик или на српски јазик, на коишто медиумот емитува програма согласно дозволата.

Кај ТВ Здравкин е констатирано дека во изданијата на забавно-информативните емисии „Вип на еден ден“ и „55 минути“, се емитувани (поп-ап) реклами на поделен екран меѓу кои не минува пропишаниот период од најмалку 15 минути.

За почитувањето на обврските од Правилникот за минимални технички, просторни, финансиски и кадровски услови за добивање дозвола за радио и телевизиско емитување, вонреден административен надзор е извршен врз радио Аљбана Плус од Куманово, радио Медисон од Кичево и радио Пулс од Кавадарци. Надзорот покажа дека радиодифузерите ги исполнилe минималните кадровски услови утврдени во Правилникот.

За да утврди дали е постапено по решенијата за преземање меркa јавна опомена, заради различни законски непочитувања, Агенцијата изврши контролен надзор врз ТВ К&М Кисс&Менада, ТВ Полог, ТВ Сонце, ТВ Шења, ТВ Клан Мацедониа, Македонска Радиотелевизија МРТ2, ТВ Компани 21-М,ТВ Канал Вис, ТВ Шутел, Радио Зона М1 и Скај радио.

Контролниот надзор покажа дека ТВ Компани 21-М не постапила по мерката јавна опомена, односно на 13 октомври 2020 година, не ги означи промотивните најави за серијалите “Kalbimdeki Deniz” и “Şampyon” со соодветен визуелен знак од предупредувачката сигнализација за категоријата програма што се највува.

**Изречена мерка - јавна опомена**

На 39-та седница на Советот на Агенцијата, одржана на 6 ноември 2020 година за Јон радио од Струга донесено е решение за преземање мерка – јавна опомена, заради необјавување на податоците што е должен да ги емитува на соодветното место за секоја содржина од програмскиот сервис.

На Јон радио му е наложено во рок од 45 дена од денот на приемот на решението, да го усогласи своето работење со одредбите од Законот за медиуми.



**АГЕНЦИЈА ЗА АУДИО И АУДИОВИЗУЕЛНИ МЕДИУМСКИ УСЛУГИ**

**РЕПУБЛИКА СЕВЕРНА МАКЕДОНИЈА**

**ул. Македонија бр. 38, 1000 Скопје**

**тел. (02) 3103400 факс: (02) 3103401**

**е-пошта:** [**contact@avmu.mk**](mailto:contact@avmu.mk) **веб страница:** [**www.avmu.mk**](http://www.avmu.mk)

